Yir 10
Kuoth Nhial kɛnɛ kuth guääyni
1
Liŋɛ ruac in lär Kuoth Nhial jɛ yɛ lö dhɔr I-thɛ-rɛl.
2
Nɛmɛ ɛ min laar Kuoth Nhial jɛ i̱,
“/Cuarɛ guur ni ciaŋ dööri,
kä /cuarɛ ga̱a̱c kɛ nyuuthni nhial
tin gua̱a̱c döör kɛ kɛ,
3
kɛ ɣöö ŋa̱th nɛɛni ti̱ti̱ thilɛ
jɛ luɔt.
La kɛn a wä jɔp ni jiath rɛy ruɔ̱ɔ̱p,
kä ba jɛ ben kuac kɛ jio̱p
ɛ la̱a̱t jiɛn.
4
Kä bi kɛn ɛ biɛl kɛ ciɛk in bo̱r
kɛnɛ da̱a̱p,
kä bikɛ jɛ cu pua̱t piny
kɛ thöt kɛ ɣöö /cɛ bi tɛɛth.
5
Kɛn kuthkiɛn ce̱tkɛ nikɛ bi̱i̱
mi ca la̱t ce̱tkɛ raan rɛy
kakä butia̱kni,
/ci kɛ ruac,
la kapkɛ nikɛ,
kɛ ɣöö /ci kɛ dee ja̱l.
/Cuarɛ dual kɛ kɛ,
kɛ ɣöö thilɛ mi jiääk
mi dëë la̱t,
kä thilɛ mi gɔaa
mi dëë la̱t.”
6
Thilɛ ram mi päär kɛ ji̱,
lö Kuoth Nhial,
kä di̱t ni ji̱n,
kä ciötdu bumɛ.
7
Kä ɛŋa mi /ci ji̱ bi luɔ̱th,
lö Kuäär dööri?
Kä ro̱ŋ ni ji̱n kɛ luth
rɛy nɛɛni diaal tin pɛl pɛɛl
kä döör,
kä rɛy kuäärädiɛn
thilɛ ram mi cäät kɛ ji̱.
8
Kɛ ɣöö kɛ nɛy ti thil ca̱r kä
kɛ dɔa̱a̱r,
jëkɛ nyuuthdiɛn kä kuth jiɛn
ti thil luɔt.
9
Kä nööŋkɛ ciɛk in bo̱r mi ca dɛŋ
kä Tar-cic,
kä nööŋkɛ da̱a̱p kä U-padh.
Kä cua kuth täth ɛ bël kɛ kɛ,
kä cua kɛ moc kɛ bieyni
ti yiël kɛnɛ ti dööli,
cua kɛ täth kɛn ti diaal
ti̱ti̱ ɛ bël.
10
Duundɛ ɣöö Kuoth Nhial ɛ jɛn
la Kuoth in thuɔ̱k ɔ,
kä ɛ jɛn la Kuoth in tëk ɔ
kä Kuäär in thil pek.
Kä mi cɛ gaak la piny a lathɛ,
kä /ci naath gakdɛ dee
luäŋ kɛ ruɔ̱t.
11
Kä lät nikɛ nɛmɛ i̱, “Kɛn kuth ti /ka̱n nhial kɛnɛ piny la̱t ti, bi kɛ duɔ̱p kä bikɛ thuɔ̱k wi̱i̱ muɔ̱ɔ̱n piny pua̱a̱ri.”
Dit puɔnyä Kuɔth
12
Kä Kuoth Nhial ɛ jɛn lät piny ɔ
kɛ buɔ̱mdɛ,
kä ɛ jɛn cak ɣɔw ɔ kɛ pɛlɛ,
kä cuɛ pua̱a̱r la̱t
kɛ ŋäc ŋɔaanidɛ.
13
Kä mɔ cɛ ma̱r ɔ,
la pi̱w a wuɔ̱w nhial,
kä jiɛcɛ pua̱a̱r pekni ɣɔaa.
Kä cuɛ nhiaal moc kɛ yi̱el,
kä cuɛ jiɔam nööŋ raar
duëël tɔ̱wädɛ.
14
Nɛy diaal kɛ dɔa̱a̱r
kä thilɛ mi ŋa̱ckɛ,
kä ta̱a̱th da̱a̱pni ba kɛ jak
kä po̱c ɛ kuth jiɛnkiɛn,
kɛ ɣöö kɛ kuth kacä,
kä thilɛ yiëë mi te rɛydiɛn.
15
Kɛ kuth ti thil luɔt,
kɛ ti la dɔalkɛ ɛ naath,
kä mi wä gua̱a̱th luɔ̱kdiɛn
ben ba kɛ dup.
16
Kä Kuoth in la Kuoth Je-kɔb
/cɛ cäät kɛ kuth ti̱ti̱,
kä ɛ jɛn lät ti diaal ɔ,
kä ɛ jɛn mɛɛk ji̱ I-thɛ-rɛl ɔ
ala nɛɛkɛ,
kä cɔalkɛ ciötdɛ i̱
Kuoth Nhial in la Ruey Ɣɔaa.
Da̱k mi bi ben
17
Ma̱a̱tdɛ nyinkun lö naath
tin cieŋ guäth in ca go̱l!
18
Kɛ ɣöö ci Kuoth Nhial nɛmɛ
lar i̱,
“Nɛnɛ, ɣän bä nɛy tin cieŋ
ɛn muun ɛmɛ
woc kɛ jɛn gua̱a̱th ɛmɛ,
ɣän bä kɛ nöŋ riɛk dɔ̱ŋ ɛ jɛn
bi kɛn ɛ ŋa̱c ɔ.”
19
Kä cu naath wee i̱,
“Ta̱nɛ kɛ riɛk kɛ kui̱ buɔ̱ɔ̱tni kɔn!
Buɔ̱ɔ̱t kɔn /cikɛ bi gɔw.
Kä cuanɛ ŋa̱c ni ɣöö ɛmi dɔ̱ŋ dënɛ
luäŋ kɛ ruɔ̱t.”
20
Kä duël kɔn cikɛ da̱k,
kä ci röökiɛn diaal puɔ̱t,
kä ci gaat kɔn diaal thil,
kä thilɛ ram mi ci duɔth mi dee
duël kɔn nyɔk kɛ jiëc.
21
Kä bööthkɔn thilɛ kɛ ca̱r,
/ci kɛn Kuoth Nhial
a thieec kɛ ruac,
kɛ kui̱ ɛmɔ thilɛ mi ca luäŋ,
ɛ jɛn ci nɛɛkɔn däk dɔɔr ɔ.
22
Liɛŋɛ thuk, cikɛ cop!
Wuɔ̱w mi di̱i̱t bëë ro̱o̱l
kuec caam,
rɛm mi bi wi̱i̱ Juda ben däk,
ba ben jak kä ciëŋ guɔɔri.
23
Kä ɣän ŋa̱cä jɛ, lö Kuoth Nhial,
ɛn ɣöö tëk ran
/ciɛ duŋdɛ,
kä ciɛ raan lät tëkdɛ mɔ.
24
Luek ɣä, lö Kuoth Nhial,
kɛ duɔ̱ɔ̱p mi päär,
kä /cu ɣä duäc kɛ gakdu mäni
mi deri ɣä jak kä baŋ.
25
Wucni gakdu döör tin /ca ji̱ ŋäc,
kɛnɛ nɛy tin /ca cɔl
kɛ ciötdu.
Kɛ ɣöö ca dhɔr Je-kɔb däk,
cikɛ jɛ da̱k ni piny kɛɛliwdɛ,
kä ca ji̱kɛ riaw kä dɔɔr.
